ሰራዊቱ ግዳጁን በብቃት የመወጣቱ ሚስጥር በጠንካራ እሴቶች በመገንባቱ ነው— ሌተናል ጀነራል ገብራት አየለ
የኢትዮጵያ መከላከያ ሰራዊት ሀገራዊና አለም አቀፋዊ ግዳጅ በብቃት የመወጣቱ ሚስጥር በጠንካራ እሴቶች በመገንባቱ እንደሆነ የሰሜን ዕዝ ዋና አዛዥ ሌተናል ጀነራል ገብራት አየለ አስታወቁ፡፡የሀገር መከላከያ ሰራዊት ቀን ለስድስተኛ ጊዜ ዛሬ በመቀሌ ከተማ  በድምቀት ተከብራል፡፡የዕዙ ዋና አዛዥ ሌተናል ጀነራል ገብራት አየለ  ለበዓሉ ታዳሚዎች እንደገለጹት  ሰራዊቱ  የተሰጠውን ተልእኮ በቁርጠኝነት ለመፈጸም  ያለማመንታት ህይወቱን የሚሰጠው ከህዝባዊነቱ የመነጨ በመሆኑ ነው፡፡ሀገራዊና አለም አቀፋዊ ግዳጅ በብቃት የመወጣቱ ሚስጥር በጠንካራ እሴቶች በመገንባቱ እንደሆነ አስታውቀዋል፡፡"በዚህም በጎረቤት ሀገሮች ሰላም በማስከበር ስራ ላይ  ተአማኒና ተመራጭ ሰራዊት እንዲሆን አስችሎታል"ብለዋል፡፡በአንዳንድ የሀገሪቱ አካባቢዎች ያጋጠሙ የጸጥታ ችግር ስርዓት ለማስያዝ ሰራዊቱ ኃላፊነቱን  በብቃት እየተወጣ መሆኑን ተናግረዋል፡፡ሰራዊቱ ብሄራዊ ተዋዕጽውን የጠበቀና በሁሉም ብሔሮች ብሔረሰቦች ተቀባይነት ያገኘ  ሆኖ እንዲዘልቅ በየጊዜው ከህዝቡ ጋር ምክክር እንደሚያደርግም  የዕዙ ዋና አዛዥ ገልጸዋል፡፡" ከህዝብና ከሀገር ሉአላዊነት የምናስቀድመው ምንም ነገር የለም " ያሉት ደግሞ የሰራዊቱ አባል የሆኑት ሻለቃ ባምላክ ውብአለ ናቸው፡፡ምክትል መቶ አለቃ ጸጋ አለም በበኩላቸው ሰራዊቱ ከራሱ  በፊት ለህዝብና ለሀገር የሚሰራ መሆኑን ተናግረዋል፡፡በበዓሉ ከተሳተፉት የመቀሌ  ከተማ ነዋሪዎች መካከል ሀጂ መሓመድ ዓብደላ በሰጡት አስተያየት የኢትዮጵያ መከላከያ ሰራዊት  ህዝቡ ላይ የሚደርሱ አደጋዎች በመከላከል ፈጥኖ የሚደረስ መሆኑን ገልጸዋል፡፡" የተቸገሩ ህዝቦችን በመርዳትና በማገዝ በአለም አቀፍ ሰላም በማስከበር ስራው ልዩ ያደርገዋል፤ በዚህም ሰራዊቱ የህዝቡ ፍቅርና አመኔታ ያለው  በመሆኑ እናከብረዋለን" ብለዋል፡፡በመቀሌ ዩኒቨርስቲ  የፖለቲካ ሳይንስ ምሁር ረዳት ፕሮፌሰር   የማነ ዘርአይ  ከአጼ ቴዎድሮስ እስከ ደርግ ስርዓት የነበረው  ሰራዊት ጥንካሬውና ድክመቱን የሚዳስስ ጽሁፍ አቅርበዋል፡፡ሰራዊቱ በዓሉን ያከበረው በፓናል ውይይት ሲሆን የመቀሌ ከተማ ነዋሪዎችም ተሳትፈዋል፡፡(ኢዜአ)